# Chanson nevez var sujet ar gonscrivet yaouank demeus ar blavez mil eis kant unec a tri-ugent

* CHANSON NEVEZ
* Var sujet ar gonscrivet yaouank demeus ar blaves mil eis cant unec ha tri-ugent
* Domine potentissime da luminem mihi
* Me o ped ta, va Doue, domp d’am sclerigenni
* Evit ma hallin discleria va buez tremenet
* Ac ar poaniou da bere, siouas: e zon sujet.
* Digorit ho tiou scouarn, silaouit un den yaouank
* Pehini neus quitted e vro, a blavez man present
* Er blavez mil eis cant daouzec a tri-uguent,
* Dar bemp varn-uguent a vis kerzu, vit rei doc’h da gompran
* An deis-se deuz ar mintin, voa deut an ordrenanç
* Da bartial dan dregon, evit ar republik Franç.
* Cetu ar conscrivet yaouank, oll voa glaharet,
* O clevet ar c’hellou-se, o c’hallon voa rannet.
* Obliget da guitad, o c’herent, o mignonet,
* O sadou, o mamou, o breudeur, o c’hoarezet,
* Var ma feillen voa merket ar c’homzo cri ha cruel
* « Punisset e vec’h mar vanket d’an appel ».
* O velled ar c’homzou-se, va c’halon voa rannet,
* Ann dour a zirede demeuz va daoulaguet.
* Cetu me partiet, d’an dregont deuz ar mis.
* Hirio mon e Mont Valerien, ust a guer a Baris.
* Non quet aman va hunan, o souffri tourmancho
* Pevar all a zo c’hoas, pere zo deus ma bro
* Evar sujet da bere meus c’hoant da barlanta.
* Car pevar soudard ezint, deus ar vaillanta.
* Bemnos nom reunissomp, arog mont da gousket ;
* Or c’hallon ra met unan, pa vemp reuniset ;
* Neuse a barlantomp deus ar plijadurezo
* A mizemp ebarz ar guer, gant or c’hamarado.
* Pa iejom da bourmen, teue caus deus a vro.
* Gant daelo on daou lagat e c’hlebem an encho,
* Evel an durzunel kez, collet ganti e far
* Pini nom dol da vervel, ractal var an douar.
* Pa jonjan em zad, em mam, pere neuz va maguet
* Hac ebars an ty eurus lec’h ma zon be ganet,
* Neuze e ven scoet a disconsolasion,
* Ac eguis eun toll lanç a dreus din ma c’hallon.
* Pa teu ebars va memor, an amzer passeet,
* Gant ma c’hamaradet ha ma c’hamaradezet,
* Deus pere allaz !!! allaz !!! ezon separet hirio ;
* Pelec’h e zeo et eta ar plijadurezo
* Mump tanveet asambles, couls an nos vel an de :
* Cetu ar pez a basse dre va speret bemde ;
* Ma mestres, ma mestres, aman var ma chanson,
* Me a num recommand d’oc’h, deuz a greiz va c’halon.
* Sonjit bars an ini o car, pehin zo en arme,
* Prest da vont en disesper, o c’hortos e gonge
* Breman zo pevar bloas a voan en ho quichen,
* Ac an deiz a hirio mon evar leign eun duchen.
* Evar leign eur menze, en faç dar seiz amzer,
* Ust ar guer capital Franç, mon o souffri miser.
* Divar leign an duchen-man dolan vechou ma zello
* Evar zu ma bro natal, mes netra ne vellon.
* Nemet ar firmamant pehini zo ust or pen,
* Ac an eol santel ra deomp ar sclerigen ;
* Deuz an nos e velan c’hoaz ar loar ac ar sterret
* Pere contemplom bemnos, arog mont da gousket,
* Demeus sclerigen pere pa voan ebars ar vro
* A profiten vit monet d’ober pourmenadenno.
* Cetu aze souveniriou, a zo cri ha cruel ;
* Bet truez eus o pugale, tadou, mamou santel.
* Querent ha mignonnet, na houifec’h quet compren
* Ar miseriou a souffromp aman var an duchen,
* Da poaniou ar brassa ezer sujet bemde,
* Obliget d’ober faction, coulz an noz evel an de,
* Gant ar sac’h var o chouq, o fusil, o sabren
* Ac evit nom reposi neus nemet eur planken
* Henes a zo eur guele a zo yen ha kalet
* Evit reposi eur c’horf paour pehini ve scornet
* O tont deus ober faction, dre ar glao pe an avel
* A glever en pad an nos, dre ho tiou scouarn o yudel.
* Mar vise lavaret din, breman a zo daou uguent mis
* Vizem bet quen malheurus o tremen va youankis.
* Ma mise pedet Doue da dori va flaneden ;
* Mes pa zeo degoet guenin, e zeo ret din y douguen ;
* Ac ebars fin va c’honge marteze vezo brezel.
* Neuze neur vro estranjour, marteze vo ret mervel.
* Sonjit ta tud yaouank, peguen trist ar maro,
* Mervel da bemp bla varnuguen, e creis tan ar c’hanoniou.
* Mar ia ar hellou dar guer da laret vin maro,
* Laquet guenin, me o ped, eun nebeud pedenno,
* Ha neuze ebars ar vro, evel e ma ar c’his
* C’houllan guenoc’h eur Bater, pe an De profundis.
* Mont a ran, va mignonet, breman da echui.
* Re glac’haret eo va c’halon vit gallout continui ;
* Mes quent evit finissa, meus c’hoant da lavaret
* Hano ar pevar den yaouank, deus pere meus parlantet
* Unan a zo e hano, Jacques Bourriquen
* An eil demeus ane, e zo Even Gourlaouen
* Isidor Maisonneuve, a Corentin Lagadec,
* An hini diveza zo deuz Carais, an tri al deus Speyed.
* Mar moc’h clasq gout a clevet piou neus gret ar chanson
* Ma pars ar guer a Baris, rannet e zeo e galon,
* Sergent-major e zeo, demeus ar blavez unec
* E hano zo François Ruppe, demeus bourg Speyet.
* Breman ar pemp asambles, or speret bars ar vro
* A laromp dar Finister, quenavo !!! quenavo !!!
* François RUPPE